作者:杜牧
標題:洛中送冀處士東遊
內容:處士有儒術，走可挾車輈。壇宇寬帖帖，符彩高酋酋。不愛事耕稼，不樂幹王侯。四十餘年中，超超為浪遊。元和五六歲，客於幽魏州。幽魏多壯士，意氣相淹留。劉濟願跪履，田興請建籌。處士拱兩手，笑之但掉頭。自此南走越，尋山入羅浮。願學不死藥，粗知其來由。卻於童頂上，蕭蕭玄發抽。我作八品吏，洛中如繫囚。忽遭冀處士，豁若登高樓。拂榻與之坐，十日語不休。論今星璨璨，考古寒颼颼。治亂掘根本，蔓延相牽鉤。武事何駿壯，文理何優柔。顏回捧俎豆，項羽橫戈矛。祥雲繞毛髮，高浪開咽喉。但可感神鬼，安能為獻酬。好入天子夢，刻像來爾求。胡為去吳會，欲浮滄海舟。贈以蜀馬棰，副之胡罽裘。餞酒載三鬥，東郊黃葉稠。我感有淚下，君唱高歌酬。嵩山高萬尺，洛水流千秋。往事不可問，天地空悠悠。四百年炎漢，三十代宗周。二三裡遺堵，八九所高丘。人生一世內，何必多悲愁。歌闋解攜去，信非吾輩流。